**จรรยาบรรณคู่ค้า**

บริษัทฯ มุ่งมั่นในการดําเนินธุรกิจด้วยความโปร่งใส สุจริต เป็นไปตามกฎหมาย หลักการกำกับดูแลกิจการที่ดี และแนวทางการพัฒนาที่ยั่งยืน โดยมุ่งเน้นการสร้างจิตสํานึกที่ดีเกี่ยวกับความรับผิดชอบต่อสังคม

บริษัทฯ จึงได้กําหนดจรรยาบรรณด้านสังคมสำหรับคู่ค้าธุรกิจ เพื่อใช้เป็นแนวทางปฏิบัติในการดําเนินธุรกิจ ให้สอดคล้องกับกฎหมาย นโยบาย และจรรยาบรรณของบริษัทฯ ตลอดจนมาตรฐานสากล โดยบริษัทฯ  
ให้ความสำคัญ และสนับสนุนให้คู่ค้าดําเนินธุรกิจด้วยความโปร่งใส ปฏิบัติตามมาตรฐานการจัดการทางสังคม รวมถึงติดตามการดําเนินการให้เป็นไปตามจรรยาบรรณนี้อย่างเคร่งครัด

บริษัทฯ มุ่งหวังเป็นอย่างยิ่งว่าหลักการของจรรยาบรรณคู่ค้าธุรกิจ จะผลักดันประสิทธิภาพการทำงานระหว่างบริษัทฯ กับคู่ค้าทุกรายไปสู่การทำงานที่สร้างความเชื่อมั่นและคุณค่าให้กับผู้มีส่วนได้เสียทุกฝ่าย

**ขอบเขตและแนวปฏิบัติ (Scope and guidelines)**

**จริยธรรมทางธุรกิจ (Business Ethics)**

ในการดำเนินธุรกิจ ให้ความสำคัญต่อหลักจริยธรรม ความซื่อสัตย์สุจริต และความเป็นธรรม ต่อผู้มีส่วนได้ส่วนเสียทุกฝ่าย ปฏิบัติตามกฎหมาย กฎเกณฑ์และ ระเบียบของภาครัฐ ไม่มีส่วนร่วมการทุจริตคอร์รัปชั่นในทุกรูปแบบ

**การปฏิบัติด้านแรงงานและสิทธิมนุษยชน (****Labour and Human Rights Practices)**

* **นโยบายการสรรหาด้วยความรับผิดชอบและเป็นธรรม** คู่ค้ามุ่งมั่นที่จะรักษาหลักการ  
  และแนวทางการสรรหาด้วยความรับผิดชอบและเป็นธรรม ซึ่งเคารพ ปกป้อง และปฏิบัติตามสิทธิมนุษยชนที่เป็นที่ยอมรับในระดับสากล รวมถึงข้อปฏิบัติมาตรฐานแรงงานระหว่างประเทศ โดยเฉพาะอย่างยิ่งสิทธิเสรีภาพในการสมาคมและการต่อรองร่วมกัน การป้องกันและขจัดแรงงานบังคับ แรงงานเด็ก และการเลือกปฏิบัติในทุกขั้นตอนของกระบวนการสรรหาบุคลากรและการจ้างงาน
* **นโยบายสภาพการทำงานที่มีคุณค่า** คู่ค้าให้ความเคารพในหลักการพื้นฐานและสิทธิในการทำงาน ตามมาตรฐานหลักขององค์กรแรงงานระหว่างประเทศ) ซึ่งก่อให้เกิดการจ้างงานที่มีประสิทธิผลและการสร้างรายได้สำหรับผู้หญิงและผู้ชายอย่างเท่าเทียม และที่มีการกำหนด  
  ในเรื่องของการคุ้มครองทางสังคมและการส่งเสริมให้มีการเจรจาทางสังคม ทั้งนี้ คู่ค้าต้องปฎิบัติตามกฎหมาย กฎ และข้อบังคับเกี่ยวกับการจ่ายค่าจ้างและชั่วโมงการทำงานที่บังคับใช้ทั้งหมด โดยรวมถึงเรื่องการกำหนดชั่วโมงการทำงานสูงสุด การทำงานนอกเวลาวันหยุด วันลา  
  และวันหยุดราชการให้เหมาะสม
* **นโยบายไม่เลือกปฏิบัติ** คู่ค้าต้องเคารพในศักดิ์ศรีของพนักงาน ปฏิบัติต่อพนักงาน อย่างเป็นธรรมและเท่าเทียม ไม่ละเมิดสิทธิมนุษยชน ไม่กดขี่บังคับใช้แรงงาน และไม่เลือกปฏิบัติ เนื่องจากความแตกต่างด้านเชื้อชาติ ศาสนา เพศ อายุ การศึกษา ความเชื่อ หรือเรื่องอื่นใด  
  ก็ตาม
* **นโยบายไม่ใช้แรงงานเด็ก** คู่ค้าจะปฏิบัติตามกฎหมายและหลักสากลด้านแรงงาน โดยต้องมั่นใจว่าไม่มีการใช้แรงงาน ที่มีอายุต่ำกว่าเกณฑ์ ในการผลิตหรือจัดจำหน่ายสินค้าหรือบริการของตน
* **นโยบายไม่ใช้แรงงานบังคับ** คู่ค้าต้องไม่กระทำการบังคับ ลงโทษ หรือใช้สัญญาผูกมัดแรงงาน คู่ค้าต้องมั่นใจว่าการจ้างงานเป็นไปอย่างสมัครใจ และต้องไม่ร้องขอให้ลูกจ้างปฏิบัติงาน  
  โดยไม่สมัครใจ คู่ค้าจะต้องไม่เรียกเก็บเงิน หรือเอกสารตามกฎหมายที่ใช้สำหรับการจ้างงาน  
  ของลูกจ้าง (เช่น บัตรประจำตัวประชาชน หนังสือเดินทาง หรือใบอนุญาตการ ทำงาน) เพื่อเป็นหลักประกันการทำงาน เว้นแต่ เป็นการดำเนินการที่ไม่ขัดต่อกฎหมาย
* **นโยบายเสรีภาพในการสมาคมและการร่วมเจรจาต่อรอง** คู่ค้าจะต้องยอมรับ ไม่กีดกัน  
  และเคารพสิทธิของลูกจ้างในเสรีภาพในการสมาคมและการร่วมเจรจาต่อรองตามที่กฎหมายกำหนด
* **นโยบายต่อต้านการค้ามนุษย์** คู่ค้าต้องไม่เกี่ยวข้องกับทุกกระบวนการของการค้ามนุษย์  
  และยึดถือแนวปฏิบัติเกี่ยวกับการป้องกัน ปราบปราม ช่วยเหลือและคุ้มครองผู้เสียหาย  
  จากการค้ามนุษย์
* **นโยบายกลไกการร้องเรียน ร้องทุกข์และการแก้ไขเยียวยา** คู่ค้าจัดหาช่องทางการสื่อสารสำหรับพนักงานทุกคน โดยเฉพาะพนักงานที่มีความเปราะบาง อาทิ แรงงานข้ามชาติ  
  และผู้หญิง เพื่อให้สามารถเข้าถึงข้อกังวลใจของพนักงานและช่วยเหลือ แก้ไข และเยียวยา  
  ข้อร้องเรียนร้องทุกข์ที่เกิดขึ้นได้
* **นโยบายจริยธรรมและจรรยาบรรณในการดำเนินธุรกิจ** บริษัทฯ คาดหวังให้พันธมิตรทางธุรกิจและผู้มีส่วนได้เสียของบริษัทฯปฏิบัติตามจริยธรรมทางธุรกิจที่คงไว้ซึ่งความโปร่งใสและความรับผิดชอบในการส่งเสริมหลักการในการสรรหาแรงงานด้วยความรับผิดชอบ และงานที่มีคุณค่าตลอดเวลา ซึ่งรวมถึงการปฏิบัติตามกฎหมายและการหลีกเลี่ยงการกระทำที่ทุจริต ขู่กรรโชก  
  ติดสินบน ฉ้อโกง หลอกลวง บิดเบือนความจริงหรือสนับสนุนการก่อการร้ายหรือการฟอกเงินและกิจกรรมที่ผิดกฎหมายอื่น ๆ

คู่ค้า/พันธมิตรทางธุรกิจได้อ่าน และเข้าใจข้อความในจรรยาบรรณฉบับนี้โดยตลอด และจะปฏิบัติตามอย่างเคร่งครัด และจะสื่อสารจรรยาบรรณนี้ให้กับผู้รับเหมาช่วง ตัวแทนนายหน้าและผู้ให้บริการรายย่อยทั้งหมด เพื่อเป็นหลักฐาน ข้าพเจ้าจึงได้ลงลายมือชื่อและประทับตราไว้เป็นสําคัญ

คู่ค้าลงนามรับรองและประทับตราบริษัท (ถ้ามี)

ชื่อบริษัทคู่ค้า....................................................................

ลงชื่อ...............................................................................

( )

ตำแหน่ง.........................................................................

วันที่………………………………..……..........................